話說喺二十年代嘅馬鞍山就有人用露天人手開採鎢呢種礦物，開始咗呢一段礦工歷史。及後喺日治時期，日本人開始喺馬鞍山礦場僱用礦工開採赤鐵礦，運去日本用以煉鋼製造兵器。開採咗嘅礦產就會喺山腳嘅碼頭，即係而家馬鞍山耀安同恆安嗰個迴旋處嘅位置，運上貨船，戰時就運去日本九州福岡小倉嘅八幡煉鋼廠供應日本內需。
呢班礦工喺六十年代末因為礦業息微，而要另覓工作，但由於佢地全部師承日本人，有啲甚至去過日本學藝，因此好多香港當時嘅重要基建工程，一聽到係嚟自馬鞍山嘅礦工，尤其係做爆破嘅，都可以話係必請。我地嘅獅子山隧道、1978年通車嘅地鐵荃灣線，如果冇呢班承續日本人技術嘅礦工，就冇呢啲基建。今日諗番呢個背景都真係幾有趣，沒有國仇家恨，只有為生活而努力嘅一班小人物，無論係為兩餐嘅礦工，定係戰後留低傳授技術嘅日本人。
再講番馬鞍山村嘅生活，由於曾經有濃厚嘅國民黨歷史，所以村民以前係過雙十國慶。而因為村內只有小學，如果佢地嘅子弟升中，過去調景嶺嗰邊讀書，由於係姊妹村，國民政府會支持啲子弟讀書。而再講礦工同日本工程師嘅關係，原來佢地同我地一樣，假日就會一齊行山，行嘅就係馬鞍山上昂坪去西貢呢啲我地都好熟嘅路線，頓時覺得呢段歷史都好有人情味。再講多少少關於信義會嘅社區工作，原來喺呢啲村民都漸漸移居到山下，加上1962年颱風溫黛摧毀了居民的房子，教會就為佢地建立咗一條信義新村，香港有好多條叫信義新村嘅村落，都係由信義會幫手建立。
今次嘅活化歷史嘅跑步活動，令我更加熱愛香港，香港人嘅身分同歷史要靠我地每一個人去傳承同守護。各位熱愛香港嘅跑友，我地一齊努力為香港跑落去！